Bernhard Eichkorn

**Bernhard EICHKORN** [Ajĥkorn] (naskiĝis la , do nun -jara) estas germana katolika pastro kaj esperantisto.

## Vivo kaj profesio 
eta|Je la memoro de la villingen-a Esperanto-pioniro Wilhelm Blumenstock: tabulo ĵus inaŭgurita prezentatas al la publiko (2007)
Bernhard Eichkorn naskiĝis en 1934 en vilaĝo Bettmaringen, kiu nun apartenas al Stühlingen, ĉe la germana landlimo al Svislando. Li vizitis la Heinrich-Suso-Gimnazion en Konstanz de 1948 ĝis 1955. Poste li studis de 1955 ĝis 1960 katolikan teologion (kaj iom da historio kaj psikologio) precipe en Freiburg (Breisgau), sed ankaŭ je 1957/58 du semestrojn en Munkeno kaj la finan jaron en la porsacerdota studseminario en St. Peter (Hochschwarzwald).

Je 1960 li estis ordinita kiel sacerdoto de la ĉefepiskopejo Freiburg (Breisgau). Post mallonga deĵoro en Weil am Rhein li estis vikario de 1961 ĝis 1964 en la paroĥo St. Martin en Karlsruhe kaj poste ĝis 1967 en St. Konrad en Villingen. En 1967 li fariĝis pastro en la paroĥo Unterkirnach. Aldone li laboris kiel junulara animzorganto de la dekanujo Villingen kaj kiel regiona animzorganto de CAJ (Christliche Arbeiter-Jugend), ĝis en 1972 li fariĝis *Regionaldekan* (Regiona Dekano) en la distrikto Schwarzwald-Baar kaj krome kiel honor-ofica *Kreisjugendpfleger* (distrikta zorganto pri junularaj aferoj).

En 1980 li fariĝis pastro de la paroĥo *St. Martin* en Meßkirch kaj dekano de la dekanujo Meßkirch. En 1988 li revenis al Villingen (intertempe Villingen-Schwenningen) kaj fariĝis pastro de la paroĥo *St. Fidelis*. Je la  li pensiiĝis.

## Esperantista vivo 
Jam ĉirkaŭ la jaro 1950 li renkontis Esperanton en Konstanz okaze de prelego de Richard Coudenhove-Kalergi. En 1975 li lernis Esperanton pro malsukceso kun sia abituria Franca dum junulara renkontiĝo en Francio.

Li kunlaboras en Internacia Katolika Unuiĝo Esperantista (IKUE), precipe pri ekumenaj demandoj, kaj kun Adolf Burkhardt li revivigis la Ekumenan Komisionon fonditan post la 1-a Ekumena Esperanto-Kongreso en 1968 en Limburg ĉe Lahn. En tiu komisiono li ĝis nun laboras.

Krome li kunfondis Baden-Virtembergan Esperanto-Ligon BAVELO, la regionan societon de Germana Esperanto-Asocio (GEA), kie li laboras kiel afergvidanto en la BAVELO-estraro.

Li kunlaboras en la organizado de kristanaj Esperanto-aranĝoj, precipe de
* Bibliaj Semajnfinoj
* Ekumenaj Esperanto-Kongresoj
* Junularaj Ekumenaj Esperanto-Tendaroj

Li grave kunlaboras en la eldonado de kristanaj publikaĵoj en aŭ pri Esperanto, helpante en ilia kompilado kaj organizante la financadon kaj distribuadon. Ekzemploj estas:

* la gazeto Ökumenisches Esperanto-Forum (1991-2003)
* la libro "Esperanto - das neue Latein der Kirche" de Ulrich Matthias (1999)
* la ekumena kant- kaj preĝlibro ADORU (2002)
* la nova eldono de la esperanta Biblio (2006)

Li instigis sian iaman messervanton Armin Gmeiner eldoni librojn kaj broŝurojn en kaj pri Esperanto, kaj forte subtenis lin en tiu agado.

Fine de 2007, li komencis verki kristanan fakvortaron Esperanto-germanan. Je 2008.12.01 tiu vortaro atingis 40 % de la antaŭvidita unua ŝtupo (traduko de la Lexikon für Theologie und Kirche). Laŭplane ĝi atingos 100 % de la unua ŝtupo en 2010. La nuna stato de la kristana vortaro estas videbla en la ret-paĝaro de Bernhard Eichkorn (vidu en la Eksteraj Ligiloj).

## Verkoj 
* Eta Sabat-Dimanĉa Breviero, Meßkirch 1985
* Plurlingva nomaro de sovaĝaj plantoj en Eŭropo (redaktita de "Rondo de Esperantistaj Flaŭristoj" (REF) en Kultura Centro Esperantista La Chaux-de-Fonds), Meßkirch 1988
* Liturgio de la Preĝ-Horoj: Legaĵoj, dua jarciklo, Advento, Villingen 2001
* Esperanto en la servo de la ekumena movado, en *Esperante kaj ekumene*, p. 41-67 (2004)
* La kompletorioj de la semajno. Lasta prilaboro: Villingen-Schwenningen 2008
* *Mein Dorf, meine Stadt und Gottes Barmherzigkeit. Aus dem Leben eines Gotteskindes.* (Aŭtobiografio: Mia vilaĝo, mia urbo kaj Dia graco. El la vivo de Dia infano.) Gmeiner-Verlag, Meßkirch 2014, 3-a eldono 2017
* Joseph Ratzinger (Benedikto la 16-a): *La Patronia. Meditoj pri la Preĝo de la Sinjoro.* tradukis Bernhard Eichkorn, Villingen 2018
* *La Kateĥismo de la Katolika Eklezio. Kompendio.* Tradukis Armando Zecchin, Bernhard Eichkorn kaj Antonio De Salvo; eldonis Bernhard Eichkorn. Gmeiner-Verlag, Meßkirch 2020, 207 p.

### Aŭtorrajtoj 
La verkaro de Bernhard Eichkorn, inkluzive lian retpaĝaron kaj tie situantan Kristanan Fakvortaron, estas disponebla laŭ la permesilo *Krea Komunaĵo Atribuite 3.0 Germanujo*, kion pruvas la rikordo . La origina subskribita dokumento pri livero de la permesilo troviĝas en la arkivejo de la Biblioteko Hector Hodler.

## Distingoj 
* En 2002, li ricevis kune kun Adolf Burkhardt kaj Albrecht Kronenberger la FAME-premion (*Aalener Esperanto-Kulturpreis* de FAME-fondaĵo).
* La 7-an de decembro 2007, la germana prezidento Horst Köhler distingis lin per Federacia Meritkruco (*Bundesverdienstkreuz am Bande*). La solena transdono de la ordeno okazis la 20-an de majo 2008.

## Eksteraj ligiloj 
* BernhardEichkorn.de - la retpaĝaro de Bernhard Eichkorn kun parto en Esperanto
* Südkurier: Großer Seelsorger feiert Jubiläum
* Stuttgarter Nachrichten: Vielfältig engagierter Geistlicher
* Stuttgarter Nachrichten: Bernhard Eichkorn hinterlässt viele Spuren
* Libroj kaj aliaj dokumentoj  de kaj pri Bernhard Eichkorn en la viena Kolekto por Planlingvoj kaj Esperantomuzeo

Kategorio:Germanaj esperantistoj
Kategorio:Germanaj pastroj
Kategorio:FAME-premiitoj
Kategorio:Kavaliroj de la Federacia Meritkruco (Germanio)